作者:劉過
標題:賀新郎
內容:彈鋏西來路。記匆匆、經行十日，幾番風雨。夢裡尋秋秋不見，秋在平蕪遠樹。雁信落、家山何處。萬里西風吹客鬢，把菱花、自笑人如許。留不住，少年去。男兒事業無憑據。記當年、悲歌擊楫，酒酣箕踞。腰下光芒三尺劍，時解挑燈夜語。誰更識、此時情緒。喚起杜陵風月手，寫江東渭北相思句。歌此恨，慰羈旅。